《送王宾玉》
宋代·强至

相如昔乘使者车，县令负弩当前驱。
颇矜意气夸里闾，檄词烂前肆欺诬。
归来不说民饥臞，馀佞更留封禅书。
江山清绝冠天区，岂甘久被斯人污。
迩来炳灵轶古初，耆俊相繼驰亨衢。
堂堂御史今名儒，志节慷慨忠义俱。
才高识远器有馀，不似文园浅丈夫。
一朝持节归成都，使星皎皎临坤隅。
辍从宪府恩意殊，霜威鹗击正所须。
奸胥所在察于荼，交券计斤良可吁。
锄凶芟秽忌踟蹰，元恶须行七日诛。
恶除惠泽益沾濡，顿使枯瘠都丰腴。
坐茵未暖毡氍毹，诏归还直承明庐。
朝廷急贤恢远图，碧鸡金马不用渠。
以人报国功难逾，诸生中有何武无。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。